b'\n_START_ARTICLE_\nPri\xc5\xa1leki\n_START_SECTION_\nI.del\n_START_PARAGRAPH_\nPrvi del se za\xc4\x8dne z odhodom dru\xc5\xbeine iz Basla. Zaradi nevarnosti vojne za\xc4\x8dnejo z izgonom priseljencev iz \xc5\xa0vice, med njimi so tudi dru\xc5\xbeina Kova\xc4\x8di\xc4\x8d. Dru\xc5\xbeina z vlakom odide v Slovenijo oz. takratno Jugoslavijo, saj je o\xc4\x8de Slovenec in ima sorodnike na Dolenjskem. Na vlaku so o\xc4\x8de, mama, Lojze in Gisela, pozneje v Sloveniji se jim pridru\xc5\xbei \xc5\xa1e Clairi, Lojzetova druga sestra Gritli pa ostane v \xc5\xa0vici. Prispejo v Cegelnico na Dolenjskem, kjer se nastanijo pri sorodnikih. O\xc4\x8de sprejme delo v Ljubljani, vendar dru\xc5\xbeino doma vseeno pesti lakota, poleg tega pa se izka\xc5\xbee tudi, da jih sorodniki prezirajo ter jim ne \xc5\xbeelijo pomagati. Kova\xc4\x8di\xc4\x8devi se morajo zato preseliti. Nov dom najdejo v kletni sobi upokojenega oficirja Permeta v Novih Jar\xc5\xa1ah. Dru\xc5\xbeina ima tudi precej\xc5\xa1ne te\xc5\xbeave z jezikom, saj je o\xc4\x8de edini, ki zna govoriti slovensko. V jeseni leta 1939 se dru\xc5\xbeina preseli v podstre\xc5\xa1no stanovanje mesarja Hama na Bohori\xc4\x8devo ulico. Lojze dobi od svoje sestre iz \xc5\xa0vice uro, katero pa dru\xc5\xbeina skrivoma proda, saj jim denarja hudo primanjkuje. Ko Lojze izve, se jim ma\xc5\xa1\xc4\x8duje tako, da si v trafiki v imenu dru\xc5\xbeine izposoja denar ter si z njim pla\xc4\x8duje kino in sladkarije. Dru\xc5\xbeina to kmalu izve, zato Lojze za kratek \xc4\x8das pobegne od doma. Temu kmalu sledi nova selitev na Mestni trg, kjer Lojze spozna Ivana in Karla. O\xc4\x8de kmalu porabi \xc5\xa1e njihove zadnje prihranke, ko na Dolenjskem pri bratu odpre kun\xc4\x8djo farmo, katero pa kmalu oropajo partizani. Lojze se mora zaradi pritiskov njihovih nem\xc5\xa1kih stanodajalcev pridru\xc5\xbeiti Hitlerjevi mladini, po italijanski okupaciji pa se prvi del trilogije kon\xc4\x8da.\n_START_SECTION_\nII.del\n_START_PARAGRAPH_\nDrugi del se za\xc4\x8dne z italijansko okupacijo. V tem \xc4\x8dasu so morali prebivalci italijanski oblasti vra\xc4\x8dati naropane stvari iz voja\xc5\xa1nic biv\xc5\xa1e jugoslovanske vojske, Kova\xc4\x8di\xc4\x8devi pa so jih skrili in obdr\xc5\xbeali. Kmalu so se pri\xc4\x8dele tudi te\xc5\xbeave z Giselino nogo, za kar pa zdravnik ni mogel ugotoviti vzroka. Nogo so ji oblekli v mavec, ker pa dru\xc5\xbeina ni imela vozi\xc4\x8dka, so jo morali sami prena\xc5\xa1ati okoli. Lojze kmalu spozna Tatjano, s katero do\xc5\xbeivi prvi spolni odnos, v katerem pa ne u\xc5\xbeiva. Tatjana mu kmalu postane nadle\xc5\xbena, saj zadovoljuje tudi njegova prijatelja Francija in Ivana. Kova\xc4\x8di\xc4\x8devi za\xc4\x8dnejo razmi\xc5\xa1ljati o selitvi v Nem\xc4\x8dijo, kar pa Lojzetu ni v\xc5\xa1e\xc4\x8d. Kasneje se zopet zaplete v spolno igro s prijatelji in Tatjano, a se kmalu ne \xc5\xbeeli ve\xc4\x8d dru\xc5\xbeiti z njo, zato za\xc4\x8dne hoditi v kino s prijateljem Andrejem, njegovo mamo in polsestro Nevo, katera mu postane v\xc5\xa1e\xc4\x8d. Prijatelj ga kasneje zopet pregovori v spolne igre s Tatjano, a mu tokrat uspe uiti. Med tem \xc4\x8dasom Gisela dobi protezo, ki ji olaj\xc5\xa1a hojo, dru\xc5\xbeina pa \xc5\xa1e vedno razmi\xc5\xa1lja o selitvi v Nem\xc4\x8dijo. Kmalu za tem si Lojze prizadeva dobiti naklonjenost Ivke, zato zanjo nakrade kun\xc4\x8dje ko\xc5\xbee, a kmalu spozna da ga je Ivka le izkoristila. Dru\xc5\xbeina kmalu izve za krajo, zato dobi Lojze od matere nekaj udarcev. Temu sledi \xc5\xa1e ve\xc4\x8d slabih novic za dru\xc5\xbeino, saj izvedo da je njihova kun\xc4\x8dja farma na Dolenjskem zgorela, stanodajalka pa jih izseli. Dru\xc5\xbeina se zopet preseli v novo hi\xc5\xa1o, kjer imajo na voljo le dve sobi, Lojze pa se zbli\xc5\xbea s sosednjo dru\xc5\xbeino Hirol, \xc5\xa1e posebej z dekletom Fani. Lojze ji obljubi, da jo bo odpeljal na Dolenjsko, kjer bo varna pred te\xc5\xbeavnim o\xc4\x8dimom, a se kmalu spet oddaljita. Kova\xc4\x8di\xc4\x8devi po telesnem pregledu postanejo pripadniki nem\xc5\xa1kega rajha, a se odlo\xc4\x8dijo, da se ne bodo preselili v Nem\xc4\x8dijo. Lojze za\xc4\x8dne prodajati svoje slike v zameno za denar za svojo dru\xc5\xbeino in se udele\xc5\xbei tekmovanja, kjer spozna da le ni tako dober. Kmalu za\xc4\x8dne brati knjige in pisati, spozna tudi dva nova prijatelja, Julija Moharja in Martina Gorjanca. Nastopi tudi huda rev\xc5\xa1\xc4\x8dina in lakota, ko pridejo na oblast Nemci. Lojze in Julijan se \xc5\xbeelita pridru\xc5\xbeiti domobrancem, kar uspe le slednjemu. Clairi se za\xc4\x8dne dobivati z narednikom Jensom, o\xc4\x8de pa kmalu resno zboli in umre, kar pahne dru\xc5\xbeino v \xc5\xa1e ve\xc4\x8djo rev\xc5\xa1\xc4\x8dino. Lojze se \xc5\xa1e naprej posve\xc4\x8da pisanju, pri \xc4\x8demer mu pomaga u\xc4\x8diteljica Komar. Kmalu je njegova \xc4\x8drtica objavljena v Slovenski mladini. Vojna se po Hitlerjevi smrti kon\xc4\x8da, partizani pa se pribli\xc5\xbeujejo Ljubljani. Drugi del se kon\xc4\x8da z boleznijo Lojzetove matere.\n_START_SECTION_\nIII.del\n_START_PARAGRAPH_\nZadnji del se za\xc4\x8dne z osvoboditvijo Ljubljane 9. maja. Lojze, mama, Clairi in Gisela hodijo po mestu, ker si ne upajo v stanovanje zaradi nasilnih navdu\xc5\xa1encev, ki slavijo zmago. Domov se vrnejo \xc5\xa1ele pono\xc4\x8di. Lojze se kmalu pridru\xc5\xbei skupini pisateljev, s katerimi izdajo glasilo Mlada zarja, ob ustanavljanju Mladinske revije pa za\xc4\x8dne prijateljevati z mladimi kulturniki, kateri pozneje postanejo uveljavljeni literarni ustvarjalci. Pisatelj jih v romanu navaja z drugimi imeni. Zaradi nem\xc5\xa1kega porekla dru\xc5\xbeino iz\xc5\xbeenejo iz Jugoslavije, Lojze pa ostane zaradi pomo\xc4\x8di uveljavljenih pisateljev. Kmalu ga zaprejo v zapor, po treh mesecih pa se preseli v U\xc4\x8diteljski dom, kjer spozna Daneta Zajca. Zaradi slabega dela v \xc5\xa1oli mora internat kmalu zapustiti, zato \xc5\xbeivi v Ljubljani kot brezdomec. Poleg mnogih razmerij z \xc5\xbeenskami ima \xc5\xa1e vedno te\xc5\xbeave v \xc5\xa1oli, medtem pa njegova mama, Clairi in Gisela \xc5\xbeivijo v Avstriji blizu meje, kjer komaj shajajo. Roman se zaklju\xc4\x8di leta 1948, ko Lojze prispe v enoto v Makedoniji.'